
Uznesenie Mestský súd Bratislava II, v právnej veci navrhovateľky/manželky: U., zastúpená WISE3 s. r. o., advokátska kancelária so sídlom Kalinčiakova 33A, 831 04 Bratislava, IČO: 36 868 604 proti manželovi navrhovateľky: R., zastúpený Advokátskou kanceláriou AK - AK, s.r.o., so sídlom Na Revíne 37, 831 01 Bratislava, IČO: 55 629 679, o návrhu na rozvod manželstva a úpravu výkonu rodičovských práv a povinností na čas po rozvode manželstva k maloletým deťom: F. a U. zastúpení kolíznym opatrovníkom Úradom práce, sociálnych vecí a rodiny Bratislava, so sídlom Vazovova 7/A, 816 16 Bratislava, takto rozhodol: I. Súd konanie z a s t a v u j e. II. Žiaden z účastníkov n e m á n á r o k na náhradu trov konania. odôvodnenie: 1. Navrhovateľka sa návrhom doručeným súdu dňa 22.01.2024 domáhala rozvodu manželstva a úpravy výkonu rodičovských práv a povinností k maloletým deťom na čas po rozvode manželstva. Dňa 18.03.2024 doručila navrhovateľka tunajšiemu súdu návrh na prerušenie konania, vzhľadom na záujem účastníkov konania o odstránenie príčin rozvratu ich manželstva. Odporca sa podaním doručeným súdu dňa 18.03.2024 vyjadril, že s prerušením konania o rozvod manželstva a úpravu výkonu rodičovských práv a povinností k maloletým deťom na čas po rozvode manželstva súhlasí. 2. Konanie o rozvod manželstva a úpravu výkonu rodičovských práv a povinností k maloletým deťom na čas po rozvode manželstva bolo prerušené Uznesením tunajšieho súdu pod č. k. 37P/10/2024 - 80 zo dňa 19.03.2024, ktoré nadobudlo právoplatnosť dňa 03.04.2024. 3. Podľa ustanovenia § 98 ods. 1 zákona č. 161/2015 Z. z. Civilný mimosporový poriadok (ďalej len „CMP“), ak to účastníci zhodne navrhnú, súd konanie preruší. 4. Podľa ustanovenia § 98 ods. 2 CMP, súd v konaní pokračuje na návrh po uplynutí troch mesiacov; ak sa návrh na pokračovanie v konaní nepodá do jedného roka, súd konanie zastaví. 5. Vzhľadom na skutočnosť, že žiaden z účastníkov konania nepodal návrh na pokračovanie v konaní do jedného roka odo dňa nadobudnutia právoplatnosti Uznesenia tunajšieho súdu o prerušení konania pod č. k. 37P/10/2024 - 80 zo dňa 19.03.2024, ktoré nadobudlo právoplatnosť dňa 03.04.2024, súd preto v zmysle citovaného zákona toto konanie zastavil. 6. O trovách konania súd rozhodol podľa ustanovenia § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak.
Poučenie: Proti tomuto uzneseniu je prípustné odvolanie v lehote 15 dní odo dňa doručenia uznesenia na súde, proti ktorého uzneseniu smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 62 Civilného mimosporového poriadku odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

